text: Losseplads-brand under kontrol
  25 februar 2018 kl. 19.56
  Søndag gik der ild i plastikaffald på sønderjysk losseplads. Der er sandsynligvis tale om selvantændelse.
  Noget plastikaffald på en losseplads i Sdr. Hostrup syd for Aabenraa brød søndag eftermiddag i brand.
  Ved 18-tiden er det lykkedes at få ilden under kontrol, oplyser indsatsleder Erik Dall, Brand og Redning Sønderjylland.
  Men brandfolk bliver på stedet nogle timer endnu for at få branden slukket fuldstændigt og for at sikre, at ilden ikke blusser op igen.
  Omkring 50 mand fra beredskabet i Sønderjylland har søndag eftermiddag arbejdet sammen med lossepladsens personale på at få situationen under kontrol.
  På lossepladsen er en stor mængde plastikaffald deponeret, og branden udviklede til at begynde med en del røg.
  Røgen har dog ikke været til fare for omkringboende, og ved 18-tiden var røgen stort set væk, oplyser Erik Dall.
  Årsagen til branden er ikke klarlagt, men der er tilsyneladende ingen ydre årsag. 
  - Ilden er sandsynligvis selvantændt, siger Erik Dall.
  